Virallinen lehti nro C 013 , 18/01/1999 s. 0047



KIRJALLINEN KYSYMYS E-1588/98 esittäjä(t): Ernesto Caccavale (UPE) komissiolle (25. toukokuuta 1998) Aihe: "Postal market" ja yhtäläisiä mahdollisuuksia loukkaava yrityspolitiikka Italian johtava postimyyntiyritys Postal Market, joka on ollut neljä vuotta Otto Versand -ryhmän omistuksessa, on jo jonkin aikaa supistanut henkilökuntaa ja toteuttanut rakennemuutossuunnitelmaa, joka merkitsee jopa viiden puhelinkeskuksen sulkemista Etelä-Italiassa (Barissa, Gagliarissa, Napolissa, Roomassa ja Cataniassa). Seurauksena on yli 100 työntekijän irtisanominen. Tässä päätöksessä ei ole otettu lainkaan huomioon sitoumuksia, joita oli tehty Italian työvoimaministerille 15. toukokuuta 1997, jolloin yhteisvastuullisuussopimuksen tekemisen yhteydessä yritys lupasi suullisesti säilyttää yrityksen työpaikat Keski- ja Etelä-Italiassa. Sopimuksia, joiden mukaan yritystä piti laajentaa Italiassa, ei ole noudatettu. Sen lisäksi on loukattu vakavasti oikeutta yhtäläisiin mahdollisuuksiin varsinkin, kun irtisanotut työntekijät ovat lähes kaikki naisia, jotka ovat muutoinkin huonommassa asemassa työmarkkinoilla. Kaiken lisäksi sisäisten lähteiden mukaan toiminta näissä yrityksen toimipaikoissa jatkuu. 1. Eikö komissio katso, että sen olisi puututtava asiaan, jotta vakavista työllisyysongelmista kärsivillä yhteisön alueilla noudatettaisiin tehtyjä sopimuksia asiaankuuluvalla tavalla? 2. Voiko komissio sanoa, mihin toimiin se aikoo ryhtyä, jotta noudatettaisiin yhtäläisten mahdollisuuksien periaatetta, jonka pitäisi olla erityisen taattu yhteisössä? Komission jäsenen Pádraig Flynninkomission puolesta antama vastaus (24. heinäkuuta 1998) Työntekijöiden joukkovähentämisestä on säädetty neuvoston direktiivissä 75/129/ETY(1), jota on muutettu neuvoston direktiivillä 92/56/ETY(2). Direktiivin 2 artiklassa säädetään, että kun työnantaja harkitsee työntekijöiden joukkovähentämistä, työnantajan on aloitettava hyvissä ajoin neuvottelut työntekijöiden edustajien kanssa sopimukseen pääsemiseksi. Näissä neuvotteluissa on käsiteltävä ainakin tapoja ja keinoja joukkovähen-tämisen välttämiseksi tai sen kohteena olevien työntekijöiden määrän rajoittamiseksi sekä seurausten pienentämiseksi käyttämällä sosiaalisia keinoja muun muassa vähentämisen kohteeksi joutuneiden työntekijöiden työllistämiseksi tai kouluttamiseksi uudelleen. Direktiivin 3 artiklassa säädetään, että työnantajan on kirjallisesti ilmoitettava toimivaltaiselle viranomaiselle kaikista suunnitelluista joukkovähentämisistä. Lisäksi 6 artiklan mukaan jäsenvaltioiden on huolehdittava, että työntekijöiden edustajilla ja/tai työntekijöillä on käytettävissään oikeudelliset ja/tai hallinnolliset menettelytavat sen varmistamiseksi, että tämän direktiivin säännöksiä noudatetaan. Jos kyseessä oleva tilanne kuuluu eurooppalaisen yritysneuvoston perustamisesta annetun neuvoston direktiivin 94/45/EY(3) soveltamisalaan, direktiivissä säädettyjä tiedottamis- ja kuulemismenettelyjä on noudatettava. Asiaan puuttuminen on kansallisten viranomaisten toimivallassa, jos loukataan direktiiviä käytäntöön soveltavaa kansallista lainsäädäntöä tai miesten ja naisten yhdenvertaisen kohtelun periaatetta. Edellytyksenä on, että kansallinen lainsäädäntö vastaa kyseessä olevia direktiivejä. Komissio on ryhtynyt tarkastamaan yksityiskohtaisesti sitä kansallista lainsäädäntöä, jossa jäsenvaltiot soveltavat käytäntöön direktiivin 92/56/ETY säännöksiä. Käytäntöön soveltamista koskeva raportti julkaistaan lähiaikoina. Lisäksi komissio seuraa ensimmäisen postialaa erikseen koskevan direktiivin saattamista osaksi jäsenvaltioiden kansallista lainsäädäntöä (Euroopan parlamentin ja neuvoston direktiivi 97/67/EY(4), annettu 15 päivänä joulukuuta 1997, yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä). Tämä kehysdirektiivi on ensimmäinen asiaa koskeva yhteisön säädös, ja se on saatettava osaksi yhteisön jäsenvaltioiden lainsäädäntöä 10. helmikuuta 1999 mennessä. (1) EYVL L 48, 22.2.1975. (2) EYVL L 245, 26.8.1992. (3) EYVL L 254, 30.9.1994. (4) EYVL L 15, 21.1.1998.